हत्यारों को NIA ने पकड़ा; गहलोत का जवाब- दोनों हत्यारे भाजपा के सक्रिय कार्यकर्ता
BJP Senior Leader Amit Shah Udaipur Visit - केंद्रीय गृहमंत्री अमित शाह शुक्रवार को उदयपुर आ रहे हैं। शाह के इस दौरे को मेवाड़ से मिशन 2023 विधानसभा चुनाव के अभियान के आगाज के रूप में देखा जा रहा है।
विधानसभा चुनाव अभियान को रफ्तार देने के लिए शुक्रवार को उदयपुर आए गृहमंत्री अमित शाह के एक बयान को लेकर आरोप-प्रत्यारोप का दौर शुरू हो गया है। उदयपुर की जनसभा में गृह मंत्री ने कहा कि गहलोत सरकार तो कन्हैयालाल के हत्यारों को पकड़ना भी नहीं चाहती थी, उन्हें NIA ने पकड़ा। इस बयान पर राजस्थान के मुख्यमंत्री अशोक गहलोत ने पलटवार करते हुए शाह पर झूठ बोलने का आरोप लगाया है।
गहलोत ने कहा कि कन्हैयालाल के हत्यारे रियाज अत्तारी और गौस मोहम्मद को राजस्थान पुलिस ने 4 घंटे के अंदर पकड़ लिया था। घटना 28 जून की थी, जबकि एनआईए को इस मामले की जांच 2 जुलाई को सौंपी गई थी। गहलोत ने ट्वीट कर NIA को जांच सौंपने का ऑर्डर भी सार्वजनिक किया।
पहले पढ़िए, शाह ने क्या कहा था?
गृह मंत्री अमित शाह ने सभा को संबोधित करते हुए कहा कि उदयपुर में कन्हैयालाल हत्याकांड पर भी गहलोत राजनीति कर रहे हैं। गहलोत हत्यारों को तो पकड़ना भी नहीं चाहते थे, एनआईए ने पकड़ा और गहलोत झूठ बोलते हैं कि कार्रवाई नहीं हुई। मैं डंके की चोट के साथ कहता हूं कि स्पेशल कोर्ट में सुनवाई की होती तो हत्यारे फांसी पर लटक चुके होते। यही नहीं, जयपुर ब्लास्ट के आरोपियों की सुनवाई के लिए गहलोत सरकार के एडवोकेट जनरल के पास समय नहीं है।
हत्यारे भाजपा के कार्यकर्ता थे : गहलोत
शाह के इस बयान पर गहलोत ने ट्वीट कर कहा- यह उम्मीद की जाती है कि जिम्मेदार पदों पर बैठे लोग आतंकवाद जैसे गंभीर मुद्दे पर राजनीति नहीं करेंगे, लेकिन आज उदयपुर में गृहमंत्री अमित शाह ने जो किया वह एक गैर जिम्मेदाराना कार्य है।
गहलोत ने कहा कि ये दोनों हत्यारे भाजपा के सक्रिय कार्यकर्ता थे। उन्हें ये जांच करवानी चाहिए कि इन दोनों के मददगार कौन भाजपा नेता थे जो इनके लिए पुलिस थानों में फोन करते थे। एक ओपन एंड शट केस में चार्जशीट फाइल होने में भी इतना अधिक समय क्यों लगा और इन्हें अब तक सजा क्यों नहीं हुई?
मुख्यमंत्री अशोक गहलाेत का ट्वीट...
पढ़िए, अमित शाह के भाषण की बड़ी बातें...
1. 21 पार्टी के लोगों का लक्ष्य अपने बेटों का भविष्य बनाना
पटना में पिछले दिनों 21 पार्टी के लोग इकट्‌ठा हुए। 21 पार्टियों के नेताओं का लक्ष्य अपने बेटों का भविष्य है। सोनिया गांधी का लक्ष्य राहुल को प्रधानमंत्री बनाना, लालू यादव का लक्ष्य बेटे तेजस्वी को सीएम बनाना, ममता बनर्जी का लक्ष्य भतीजे अभिषेक को सीएम बनाना और अशोक गहलोत का लक्ष्य अपने बेटे वैभव को सीएम बनाना है। गहलोत बिना मतलब इस उम्र में इधर-उधर घूम रहे हैं, सभा का वीडियो कोई दिखाए तो पता चल जाएगा कि सरकार के जाने का समय आ गया है।
2. राहुल पीएम बने तो भ्रष्टाचार भारत की नियति बन जाएगी
21 पार्टी मिलकर राहुल गांधी को प्रधानमंत्री बनाना चाहती हैं। यदि राहुल पीएम बने तो भ्रष्टाचार, घपले, घोटाले भारत की नियति बन जाएगी और यदि मोदी फिर से प्रधानमंत्री बनते हैं तो भ्रष्टाचारी जेल की सलाखों के पीछे जाएंगे।
3. आदिवासियों के लिए भाजपा ने ही मंत्रालय बनाया
10 साल यूपीए सरकार चली। आदिवासी बच्चों को पढ़ाने के लिए सिर्फ 90 स्कूल थे। भाजपा ने 500 से ज्यादा स्कूल बना दिए। जनजाति मंत्रालय का बजट पहले एक हजार करोड़ था, प्रधानमंत्री मोदी ने इसे बढ़ाकर 15 हजार करोड़ कर दिया। अटल बिहारी वाजपेयी ने ही जनजाति मंत्रालय बनाया और राजस्थान के पूर्व मुख्यमंत्री भैरों सिंह शेखावत ने आदिवासियों का आरक्षण बढ़ाया।
4. कोई मोदी के पैर छू रहा, काेई ऑटोग्राफ ले रहा
प्रधानमंत्री जी-7 समिट में गए तो कोई उनके ऑटोग्राफ लेने में लगा था, कोई उनके पैर छू रहा था। विश्व में मिल रहा यह सम्मान मोदी या भाजपा का नहीं, मेवाड़, राजस्थान और देश के लोगों का सम्मान है।
5. लाेकसभा में 300 से ज्यादा सीटें जीतेंगे
देशभर में मोदी जी के लिए जो समर्थन दिख रहा है, उससे यह निश्चित है कि 2024 में 300 से अधिक सीटों के साथ एक बार फिर से मोदी जी प्रधानमंत्री बनने जा रहे हैं। 2023 में राजस्थान में भी प्रचंड बहुमत से भाजपा सरकार बनाएगी।
शाह ने करवाया वसुंधरा का भाषण
इससे पहले, जनसभा में जब नेता प्रतिपक्ष राजेंद्र राठौड़ ने अमित शाह को भाषण के लिए बुलाया तो उन्होंने इशारा कर वसुंधरा राजे को बोलने के लिए कहा। अमित शाह के कहने पर वसुंधरा ने भाषण दिया। वसुंधरा से पहले प्रदेशाध्यक्ष सीपी जोशी ने भाषण दिया था, इसके बाद सीधे अमित शाह के भाषण का कार्यक्रम था। शाह के इस कदम के सियासी मायने भी निकाले जा रहे हैं।
वसुंधरा कार्यकर्ताओं से बोलीं- अति आत्मविश्वास में मत आना
वसुंधरा ने कहा कि गहलोत सरकार पूरी पांच साल अपना खुद का उत्थान करने में लगी है। उनके मंत्री खुद मंच से यह बात कहते हैं कि सरकार ने भ्रष्टाचार का रिकॉर्ड कायम कर दिया है। वसुंधरा ने कहा कि आने वाले चुनाव में हम निश्चित रूप से चुनाव जीतेंगे, लेकिन कार्यकर्ता अति आत्मविश्वास में न आएं।
शेखावत ने की वसुंधरा के कार्यकाल की तारीफ
केंद्रीय जल शक्ति मंत्री गजेंद्र सिंह शेखावत ने सभा को संबोधित करते हुए वसुंधरा सरकार के कार्यकाल की तारीफ की। उन्होंने कहा कि राजस्थान में पूरा सिस्टम पिछले पांच साल में बिगड़ गया है। उससे पहले यहां डबल इंजन की सरकार थी। भाजपा सरकार हर काम को जमीन पर उतार रही थी और प्रदेश पहले नंबर पर था।
मेवाड़ की 8 विधानसभा सीटों पर फोकस
शाह की सभा में उदयपुर संसदीय क्षेत्र की आठ विधानसभा सीटों उदयपुर शहर, उदयपुर ग्रामीण, वल्लभनगर, मावली, झाड़ोल, सलूंबर, खेरवाड़ा व गोगुंदा विधानसभा क्षेत्र से कार्यकर्ता आए थे। इसमें विधानसभा वार विधायक, विधानसभा प्रभारी व संगठन के पदाधिकारियों को जिम्मा दिया गया था।
देखें सभा से जुड़ी तस्वीरें...
